त्यसपछि उनी आफैंले काम गर्ने विद्यालयको कक्षा पाँचमा भर्ना भइन् । घरको काम सकेर विद्यालयमा कर्मचारीको जिम्मेवारी पनि सँगै थियो । पठनपाठन त्यति सजिलो थिएन । ‘साढे ९ बजे विद्यालय आएर अरू काम सकेपछि कक्षामा जान्थेँ,’ उनी भन्छिन्, ‘शिक्षक शिक्षिका निस्कनुअघि घण्टी बजाएर फेरि कक्षा लिन आइपुग्थेँ ।’ शिक्षकहरूलाई खाजा खुवाउँदा भने उनको केही कक्षा छुट्थ्यो । विद्यालयबाट आठ कक्षा पास गरेपछि पनि उनको शिक्षाप्रतिको रहर मरेन । शिक्षकले नै खुला परीक्षा प्रणालीबारे जानकारी दिएपछि पढाइ नरोकेको उनी बताउँछिन् । त्यसको दुई वर्षपछि खुला प्रणालीबाट एसएलसी दिएकी उनी गणितमा फेल भइन् ।
